AbeAmnesty International Bethula Umbiko Wezamalungelo Oluntu oka2015/16
Ngokutsho kweAmnesty International, iZimbabwe ibe ngelinye lamazwe asesibangeni sokwedlula ikhulu lengxenye-161, aqhubeke esephula amalungelo oluntu
JOHANNESBURG — Inhlanganiso ebona ngokulondolozwa kwamalungelo oluntu emhlabeni jikelele, eye Amnesty International, isiveze ukukhathazeka ngokwehluleka kweZimbabwe ukusebenzisa isisekelo sombuso esitsha ngokugcweleyo kanye lokuqhubekela phambili kwayo isephula amalungelo oluntu. Lokhu kuphume embikweni walinhlanganiso womnyaka ka 2015/16, ewethule eJohannesburg eSouth Africa, ngoLwesithathu. Ngokutsho kweAmnesty International, iZimbabwe ibe ngelinye lamazwe asesibangeni sokwedlula ikhulu lengxenye-161, aqhubeke esephula amalungelo oluntu emnyakeni ka 2015 kuzofika lumnyaka. Esethula umbiko walonyaka kwabezindaba eJohannesburg, umsekeli kamqondisi wale inhlanganiso emazweni asezansi yekwekazi leAfrica unkosazana Muleya Mwananyanda uthe ukwehluleka kweZimbabwe ukusebenzisa ngokugcweleyo isisekelo sombuso esitsha yikho okuqhubeka kubangela ukuthi amalungelo avikelekileyo kulesi sisekelo aqhubeke esephulwa. UMwananyanda uthi amapholisa aqhubeka esebenzisa imithetho eyenqabela inkululeko ekuqqhubeni imihlangano lekwethuleni imibono ngokukhululeka kungakhathalekile ukuthi abakwenzayo kuphikisana lalokho okukusisekelo esitsha. Okungumbono ogcizelelwe yintathelizindaba ye Zimbabwe uNdumiso Mlilo. " Linhlanganiso ithi ukubotshwa kwentatheli zindaba eZimbabwe kuqhubekele phambili nyakenye kungakhathalekile ukuthi lezi intatheli bezisenza umsebenzi wazo zingephulanga mthetho. Omunye wabaqondisi bale inhlanganiso kweleSouth Africa unkosikazi Mpilo Buthane, uthi bakhathazekile ngeZimbabwe loba nje sekukhona okunye ekwenza ngcono. Ukwenqatshelwa kwabamabandla aphikisayo lenhlanganiso zomphakathi ukuqhuba imihlangano loba ukutshengisela ngenye yezinto esolwe yile inhlanganiso eZimbabwe. Unkosikazi Buthane uthi ukwehluleka kukahulumende ukudinga intatheli eyanyamelele nyakenye, u-Itai Dzamara, ngezinye zezinto ezikhombisa ukuthi isimo sisasesibi kwezokuhlonitshwa kwamalungelo oluntu kulelozwe. Linhlanganiso ithi lobanje sekukunengi esikukhuthazile ukuthi kwenziwe eZimbabwe kodwa kungalalelwa, izaqhubekela phambili iqaphe isimo njalo ikhuthaza ukungenela kwenhlanganiso ezifana leye SADC.